**Radio Free Europe/Radio Liberty** eli **RFE/RL** on Yhdysvaltain kongressin rahoittama radio- ja viestintäorganisaatio. Se lähettää ohjelmaa Itä- ja Kaakkois-Euroopassa, Venäjällä, Kaukasiassa, Lähi-idässä sekä Keski- ja Lounais-Aasiassa yhteensä 27 kielellä, ja sillä on yli 37,2 miljoonaa kuulijaa (radio, internet ja televisio). RFE/RL:n tavoite on "edistää demokraattisia arvoja ja instituutioita kertomalla uutisia maissa, joissa vapaa lehdistö on hallinnon tukahduttama tai vasta kehitysasteella".

RFE/RL:n omistaa U.S. Agency for Global Media -niminen itsenäinen liittovaltion virasto. Radioasema saa myös rahoituksensa tämän viraston kautta rahoituksensa, joka puolestaan tulee Yhdysvaltain kongressilta.

Historia
--------

National Committee for a Free Europe perustettiin vuonna 1949 New Yorkissa, ja RFE oli tämän organisaation viestintäosasto. Päämaja perustettiin vuonna 1950 Müncheniin, ja ensimmäinen lyhytaaltolähetys suunnattiin 4. heinäkuuta 1950 Tšekkoslovakiaan. Lisäksi lähetyksiä suunnattiin myös muihin Neuvostoliiton satelliittivaltioihin kuten Unkariin, Romaniaan ja Puolaan. Pian lähetyksiä oli useisiin neuvostotasavaltoihin yhteensä 15 eri kielellä. Kanava oli vuoteen 1971 saakka osa CIA:n psykologisen sodankäynnin kampanjaa rautaesiripun taakse. Radio Libertyn perusti American Committee for the Liberation of the Peoples of Russia -niminen antikommunistinen organisaatio vuonna 1951. RFE ja RL fuusioitiin vuonna 1976.

Radio Liberty suuntasi ohjelmansa Neuvostoliiton alueelle, ja lähetyskielinä olivat venäjän lisäksi muutkin maassa puhutut kielet. Neuvostoliiton lähetykset aloitettiin tammikuussa 1956. Radio Free Europe suuntasi ohjelmansa Neuvostoliiton satelliittivaltioihin Itä-Euroopassa ja vuodesta 1985 lähtien myös Baltian maihin, ja ohjelmat olivat kohdemaan kielellä. Lähetyksiä varten oli rakennettu voimakkaita lähettimiä Länsi-Eurooppaan Saksaan, Portugaliin ja Espanjaan sekä myös Taiwaniin.

Neuvostoliitto ja sen satelliittivaltiot suorittivat laajamittaista radiohäirintää estääkseen läntisten radioasemien kuuntelun. Radiohäirintä lopetettiin vuonna 1988. Lisäksi Radio Free Europen ja Radio Libertyn palveluksessa olleita henkilöitä on kuollut epätavallisesti. Kuuluisin tapaus lienee toisinajattelija Georgi Markovin murha Lontoossa vuonna 1978. Markov myrkytettiin pistämällä sateenvarjolla hänen elimistöönsä myrkyllistä ainetta.

Euroopan ulkopuolella
---------------------

Neuvostoliiton hajottua kanavien toiminta on supistunut ja levittäytynyt Lähi-itään ja Keski-Aasiaan sekä Venäjälle että Lounais-Aasiaan. Vuoden 2008 aikana kanava joutui supistamaan toimintaansa edelleen, tällä kertaa Yhdysvaltain dollarin heikkenemisen vuoksi, mikä leikkasi voimakkaasti sen budjettia.

Vuonna 1998 RFE/RL aloitti lähetykset Irakissa nimellä *Radio Free Iraq*. Vuonna 2015 se yhdistyi Radio Sawan kanssa ja RFI:n viimeinen lähetys kuultiin 31. heinäkuuta. Vuonna 2009 Tšekin tiedusteluviranomaiset kertoivat vuonna 2000 tehneensä tyhjäksi Saddam Hussein määräämän hyökkäyksen RFE/RL:n Irakin toimistoa kohtaan.

Vuonna 2010 radioasema aloitti paštunkieliset lähetykset Pakistanissa nimellä *Radio Mashaal*. Tavoitteena oli deradikalisoida potentiaalisia terroristeja sekä informoida paikallisia mm. naiskysymyksissä sekä ennaltaehkäisevän terveydenhuollon saralla. Lähetykset alkoivat tammikuussa, ja kanava toteutettiin yhteistyössä Voice of American kanssa.

Toiminta nykyään
----------------

RFE/RL on pidättäytynyt alkuperäisessä tehtävässään, eli tuottanut uutisia ja radio-ohjelmaa, joka kohdennetaan sellaisiin maihin, joiden lehdistönvapaustilanne on kyseenalainen. Vuonna 2014 RFE/RL aloitti yhdessä Voice of American kanssa uuden venäjänkielisen ohjelman nimeltä *Nykyaika* (ven. Настоящее время, *Nastojaštše vremja*), jonka tarkoitus on lähettää faktapohjaisia uutisia venäjänkielisille alueille.

2010-luvulla radioasema on aloittanut uudelleen lähetykset sellaisilla alueilla, joissa demokratian kehitys uhkasi ottaa takapakkia. Tällaisia maita ovat mm. Romania ja Bulgaria, joissa lähetykset alkoivat uudelleen tammikuussa 2019, sekä Unkari, jonne RFE/RL teki paluun syyskuussa 2020.

Tammikuun 2022 lopussa, ennen Venäjän hyökkäystä Ukrainaan, RFE/RL:lla oli Ukrainassa noin 200 toimittajaa. Toimintaa oltiin lisätty Ukrainassa jo Krimin miehityksen jälkeen vuonna 2014.

RFE/RL on rekisteröity voittoatavoittelemattomaksi korporaatioksi ja sen päämaja sijaitsee Prahassa. Lisäksi sillä on sivukonttoreita 17 eri maassa. Vuonna 2021 RFE/RL:n budjetti oli 124,3 miljoonaa dollaria. Helmikuusta 2021 lähtien radioaseman toimitusjohtajana on toiminut Jamie Fly.

Viranomaisten vastareaktioita
-----------------------------

Vuonna 2017 Venäjä määräsi RFE/RL:n, ja Voice of American, rekisteröitymään ulkomaiseksi agentiksi. Radioasema kieltäytyi tästä ja toukokuussa 2021 Venäjän viranomaiset uhkasivat asemaa ratsialla, koska sillä oli maksamattomia sakkoja 2,4 miljoonan dollarin edestä.

Heinäkuussa 2021 Valko-Venäjän viranomaiset ratsasivat RFE/RL:n toimiston Minskissä. Syynä oli viranomaisten mukaan presidentti Aljaksandr Lukašenkaa vastustavien mielenosoitusten rahoittaminen.

Galleria
--------

* RFE/RL:n lähetysalue.RFE/RL:n lähetysalue.
* Uutishuone Münchenissä vuonna 1994.Uutishuone Münchenissä vuonna 1994.
* RFE/RL:n nykyinen päämaja Prahassa.RFE/RL:n nykyinen päämaja Prahassa.
* RFE/RL:n haastettelu Helmandissa, Afganistanissa.RFE/RL:n haastettelu Helmandissa, Afganistanissa.

Katso myös
----------

* Voice of America
* Radio Free Asia

Lähteet
-------

1. 1 2 3 4  Radio Free Europe *Encyclopædia Britannica*. Viitattu 26.1.2020. (englanniksi)
2. 1 2  Radio Free Europe / Radio Liberty  2022. USAGM. Viitattu 30.4.2022. (englanniksi)
3. 1 2  About Us  2022. Radio Free Europe/Radio Liberty. Viitattu 30.4.2022. (englanniksi)
4. ↑  Frequently Asked Questions *RFE/RL*. Viitattu 18.1.2023. (englanniksi)
5. ↑  Radio Free Europe and Radio Liberty *USAGov*.  2023. Viitattu 18.1.2023. (englanniksi)
6. ↑  History *RFE/RL*. Viitattu 30.4.2022. (englanniksi)
7. ↑  Radio Free Europe and Radio Liberty  2022. Wilson Center. Viitattu 30.4.2022. (englanniksi)
8. ↑  Mobilizing the Airwaves: The Challenges to the Voice of America and RFE/RL  13.11.1981. The Heritage Foundation. Viitattu 30.4.2022. (englanniksi)
9. ↑  Radio Free Iraq signs off after 17 years of service *USAGM*. Viitattu 18.1.2023. (englanniksi)
10. ↑  Czechs Reveal Iraqi Plot To Attack RFE/RL *RadioFreeEurope/RadioLiberty*. Viitattu 18.1.2023. (englanniksi)
11. ↑  RFE/RL Launches Radio Station in Pakistan's Pashtun Heartland *RFE/RL*. Viitattu 18.1.2023. (englanniksi)
12. ↑  New TV Show Brings 'Facts, not Lies,' to Russian Speakers *RFE/RL*. Viitattu 30.4.2022. (englanniksi)
13. ↑  Romania Wakes Up To RFE/RL *RFE/RL*. Viitattu 18.1.2023. (englanniksi)
14. ↑  RFE/RL Returns To Bulgaria *RFE/RL*. Viitattu 18.1.2023. (englanniksi)
15. ↑  RFE/RL Relaunches Operations In Hungary Amid Drop In Media Freedom *RadioFreeEurope/RadioLiberty*. Viitattu 18.1.2023. (englanniksi)
16. ↑  US Radio Free Europe/Radio Liberty sets out to break Russian 'propaganda wall' *The Economic Times*.  29.1.2022. Viitattu 30.4.2022. (englanniksi)
17. ↑  Jamie Fly *Wilson Center*.  2023. Viitattu 18.1.2023. (englanniksi)
18. ↑  Russia designates Radio Free Europe and Voice of America as 'foreign agents' *Reuters*.  5.12.2017. Viitattu 30.4.2022. (englanniksi)
19. ↑  Kremlin bears down on Moscow bureau of US-funded radio station *the Guardian*.  5.5.2021. Viitattu 18.1.2023. (englanniksi)
20. ↑  Belarus conducts new raids on journalists and rights activists *Reuters*.  16.7.2021. Viitattu 18.1.2023. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Radio Free Europe/Radio Liberty**.
* RFERL.org (englanniksi)
* RFE/RL:n YouTube-kanava